CELEX: 32019D1957
Language: hr
Date: 2019-11-25 00:00:00
Title: Provedbena Odluka Komisije (EU) 2019/1957 оd 25. studenoga 2019. o procjeni provedenoj na temelju Uredbe (EU) 2018/1139 Europskog parlamenta i Vijeća u pogledu izuzeća od određenih temeljnih zahtjeva utvrđenih u Provedbenoj uredbi Komisije (EU) br. 923/2012 koje je odobrila Ujedinjena Kraljevina (priopćeno pod brojem dokumenta C(2019) 8345) (Vjerodostojan je samo tekst na engleskom jeziku) (Tekst značajan za EGP)

27.11.2019   
               
               
                  HR
               
               
                  Službeni list Europske unije
               
               
                  L 306/35
               
            
         PROVEDBENA ODLUKA KOMISIJE (EU) 2019/1957
         оd 25. studenoga 2019.
         o procjeni provedenoj na temelju Uredbe (EU) 2018/1139 Europskog parlamenta i Vijeća u pogledu izuzeća od određenih temeljnih zahtjeva utvrđenih u Provedbenoj uredbi Komisije (EU) br. 923/2012 koje je odobrila Ujedinjena Kraljevina
         (priopćeno pod brojem dokumenta C(2019) 8345)
         (Vjerodostojan je samo tekst na engleskom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa i izmjeni uredbi (EZ) br. 2111/2005, (EZ) br. 1008/2008, (EU) br. 996/2010, (EU) br. 376/2014 i direktiva 2014/30/EU i 2014/53/EU Europskog parlamenta i Vijeća te stavljanju izvan snage uredbi (EZ) br. 552/2004 i (EZ) br. 216/2008 Europskog parlamenta i Vijeća i Uredbe Vijeća (EEZ) br. 3922/91 (1), a posebno njezin članak 71. stavak 2.,
         budući da:
         
                     (1)
                  
                  
                     Ujedinjena Kraljevina obavijestila je 20. rujna 2019. Agenciju Europske unije za sigurnost zračnog prometa (dalje u tekstu („Agencija”) i ostale države članice o tome da je za sve operatore zrakoplova koji lete na visini od najviše 3 000 stopa iznad srednje razine mora i u zračnom prostoru klase D odobrila na temelju članka 71. stavka 1. Uredbe (EU) 2018/1139 izuzeće od zahtjeva iz točke SERA.5005 podtočke (a) (Pravila vizualnog letenja (VFR)) Priloga Provedbenoj uredbi Komisije (EU) br. 923/2012 (2). U obavijesti o izuzeću navedeno je inter alia da je s učinkom od 12. rujna povučeno prijašnje, jednako izuzeće o kojem je Komisija bila obaviještena 17. travnja 2019.
                  
               
                     (2)
                  
                  
                     Navedeno izuzeće dopušteno je kad su svi sljedeći uvjeti u kojima zrakoplov leti kumulativno ispunjeni: zrakoplov leti i. po danu, ii. stvarnom brzinom koja prema pokazivaču brzine nije veća od 140 čvorova, kako bi se omogućilo da se drugi promet ili prepreke primijete dovoljno unaprijed za izbjegavanje sudara, i iii. izvan oblaka, a s površinom na vidiku, pri čemu vidljivost u letu mora biti, ako zrakoplov nije helikopter, najmanje 5 km, a ako je zrakoplov helikopter, najmanje 1 500 m.
                  
               
                     (3)
                  
                  
                     Ujedinjena Kraljevina odobrila je to izuzeće radi olakšavanja sigurnog prelaska na buduće zahtjeve za zračni prostor, kako je navedeno u njezinu revidiranom akcijskom planu na visokoj razini, a osobito kako bi dala vremena za provedbu promjena postupaka u pružanju operativnih usluga u zračnom prometu koje su potrebne za sigurnu primjenu relevantnih zahtjeva iz SERA-e i za razmatranje modernizacije zračnog prostora. Konačno, Ujedinjena Kraljevina dostavila je opis različitih mjera za ublažavanje uz to izuzeće.
                  
               
                     (4)
                  
                  
                     Izuzeće je odobreno za razdoblje od 12. rujna 2019. do 25. ožujka 2020. Od 2014. Ujedinjena Kraljevina odobrila je osam izuzeća od točke SERA.5005 podtočke (a) Priloga Provedbenoj uredbi (EU) br. 923/2012 u ukupnom trajanju od šezdeset jedan mjesec (3). Na temelju načela u skladu s kojim se nova pravila odmah primjenjuju na buduće učinke situacije koja je nastala na temelju starog pravila, razdoblja od osam mjeseci iz članka 71. stavka 2. Uredbe (EU) 2018/1139 izračunavaju se uključivanjem razdoblja prije stupanja na snagu te uredbe. Uzimajući to u obzir, Agencija je ocijenila jesu li ispunjeni uvjeti iz članka 71. stavka 1. te uredbe te je zaključila da nisu ispunjeni svi uvjeti.
                  
               
                     (5)
                  
                  
                     Komisija se slaže s preporukom Agencije.
                  
               
                     (6)
                  
                  
                     U skladu s člankom 71. stavkom 1. Uredbe (EU) 2018/1139 državi članici dopušteno je odobriti izuzeće samo ako se dodjeljuje nekoj fizičkoj ili pravnoj osobi na koju se primjenjuje ova Uredba „u slučaju hitnih nepredviđenih okolnosti koje utječu na te osobe ili hitnih operativnih potreba tih osoba” i pod uvjetom da su ispunjeni svi uvjeti iz točaka od (a) do (d) tog članka.
                  
               
                     (7)
                  
                  
                     Komisija smatra da izuzeće ne ispunjava uvjet „hitnih operativnih potreba”. Višestruko ponavljanje izdavanja iste vrste izuzeća od 13. studenoga 2014. potvrđuje taj zaključak. Kontinuirano ponavljanje izuzeća ukazuje da njegovo trajanje nije ograničeno i dokazuje da je stvarni cilj održavanje dugoročnog odstupanja od točke SERA.5005 podtočke (a), a ne rješavanje posebne hitne operativne potrebe osobe na koju se te odredbe primjenjuju. Taj zaključak ne mijenja niti to što je Ujedinjena Kraljevina u svojoj obavijesti navela da nije odredila minimalnu udaljenost od oblaka u zračnom prostoru klase D i izjavila da će dugoročno poduzeti mjere za usklađivanje s Provedbenom uredbom (EU) br. 923/2012.
                  
               
                     (8)
                  
                  
                     S obzirom na navedeno, Komisija ne treba ocijeniti jesu li uvjeti iz članka 71. stavka 1. točaka od (a) do (d) Uredbe (EU) 2018/1139 ispunjeni. Međutim, Komisija ističe sljedeće.
                  
               
                     (9)
                  
                  
                     Komisija smatra da izuzeće ne ispunjava uvjet iz članka 71. stavka 1. točke (a) Uredbe (EU) 2018/1139 jer se potrebe zbog kojih je uvedeno to izuzeće mogu na odgovarajući način riješiti drugim sredstvima koja su u skladu s Uredbom. Usprkos tvrdnjama Ujedinjene Kraljevine Provedbena uredba (EU) br. 923/2012 dopušta zadovoljavanje potreba na način za koji nije potrebno dodijeliti izuzeće. Na temelju te uredbe letovi mogu biti specijalni VFR letovi, kako je propisano u točki SERA.5010 (Specijalni letovi VFR u kontroliranim zonama), kojima kontrola zračnog prometa dopusti letenje u kontroliranoj zoni u meteorološkim uvjetima koji ne ispunjavaju minimume za vizualne meteorološke uvjete. Alternativno, ako unutar neke klase zračnog prostora treba obavljati letačke operacije koji odgovaraju manje ograničenoj klasi, mogla bi se razmotriti sljedeća rješenja: ponovna klasifikacija predmetnog zračnog prostora ili ponovno određivanje tog dijela zračnog prostora definiranjem ograničenja ili rezervacija zračnog prostora, ili uvođenje poddijelova zračnog prostora koji bi bili u klasi s manje ograničenja (npr. koridori), kako je propisano u točki SERA.6001 podtočki (a).
                  
               
                     (10)
                  
                  
                     Konačno, izuzeće ne ispunjava zahtjeve koji se odnose na sigurnost pa stoga nije u skladu s bitnim zahtjevima iz Uredbe (EU) 2018/1139. Komisija tu upućuje na izuzeće od točke SERA.5005 podtočke (a) Priloga Provedbenoj uredbi (EU) br. 923/2012 u svojoj prethodnoj odluci (4) (uvodne izjave 11. – 13.).
                  
               
                     (11)
                  
                  
                     Zbog toga provedba izuzeća iz obavijesti od 17. travnja 2019. negativno utječe na razinu sigurnosti i to izuzeće ne ispunjava opće sigurnosne ciljeve Uredbe (EU) 2018/1139.
                  
               
                     (12)
                  
                  
                     Komisija također ističe da je na temelju prijašnje odluke Komisije o izuzeću od točke SERA.5005 podtočke (a) Priloga Provedbenoj uredbi (EU) br. 923/2012 (5) Ujedinjena Kraljevina bila dužna povući izuzeće, a ne ga, kao što je napravila, produljiti.
                  
               
                     (13)
                  
                  
                     Ujedinjena Kraljevina dostavila je 29. ožujka 2017. obavijest o namjeri povlačenja iz Unije na temelju članka 50. Ugovora o Europskoj uniji (UEU). U skladu s člankom 50. stavkom 3. UEU-a, Ugovori se na državu koja se povlači prestaju primjenjivati od dana stupanja na snagu sporazuma o povlačenju ili, ako do toga ne dođe, dvije godine od obavijesti, osim ako Europsko vijeće u dogovoru s tom državom članicom jednoglasno odluči produljiti to razdoblje. To je razdoblje produljeno triput, a zadnji put najdulje do 31. siječnja 2020. Odlukom Vijeća (EU) 2019/1810 (6).
                  
               
                     (14)
                  
                  
                     Vijeće je 11. siječnja 2019. Odlukom (EU) 2019/274 (7) odobrilo potpisivanje sporazuma o povlačenju koji je na razini pregovarača dogovoren 14. studenoga 2018. Unija je potvrdila da je spremna brzo potpisati i sklopiti sporazum o povlačenju u slučaju da parlament Ujedinjene Kraljevine odobri taj sporazum. U četvrtom dijelu sporazuma o povlačenju (8) predviđeno je prijelazno razdoblje koje počinje na dan stupanja sporazuma na snagu, tijekom kojeg se pravo Unije i dalje primjenjuje na Ujedinjenu Kraljevinu i u njoj kako je utvrđeno u tom sporazumu.
                  
               
                     (15)
                  
                  
                     Ova se odluka u svakom slučaju primjenjuje samo dok se pravo Unije primjenjuje na Ujedinjenu Kraljevinu i u njoj,
                  
               DONIJELA JE OVU ODLUKU:
         
            Članak 1.
            Izuzeće od zahtjeva utvrđenih u točki SERA.5005 podtočki (a) Priloga Provedbenoj uredbi (EU) br. 923/2012 koje je odobrila Ujedinjena Kraljevina i o kojem su 20. rujna 2019. obaviještene Komisija, Agencija Europske unije za sigurnost zračnog prometa i ostale države članice, a kojim se dopušta da vizualni meteorološki uvjeti, minimalna udaljenost od oblaka i pravila vizualnog letenja ne budu u skladu sa zahtjevom za održavanje odgovarajuće udaljenosti od oblaka, ne ispunjava uvjete iz članka 71. stavka 1. Uredbe (EU) 2018/1139.
         
         
            Članak 2.
            Ova je Odluka upućena Ujedinjenoj Kraljevini Velike Britanije i Sjeverne Irske.
         
         
            Sastavljeno u Bruxellesu 25. studenoga 2019.
            
               
                  Za Komisiju
               
               Violeta BULC
               
                  Članica Komisije
               
            
         
         
            (1)  SL L 212, 22.8.2018., str. 1.
         
            (2)  Provedbena uredba Komisije (EU) br. 923/2012 od 26. rujna 2012. o utvrđivanju zajedničkih pravila zračnog prometa i operativnih odredaba u vezi s uslugama i postupcima u zračnoj plovidbi te o izmjeni Provedbene uredbe (EU) br. 1035/2011 i uredaba (EZ) br. 1265/2007, (EZ) br. 1794/2006, (EZ) br. 730/2006, (EZ) br. 1033/2006 i (EU) br. 255/2010 (SL L 281, 13.10.2012., str. 1.).
         
            (3)  E 4869, E 4919, E 4761, E 4312, E 4163, E 4073, E 3982, E3960.
         
            (4)  Odluka Komisije C(2016) 7654 final od 30. studenoga 2016. o nedopuštanju izuzeća od određenih temeljnih zahtjeva utvrđenih u Uredbi Komisije (EU) br. 923/2012 koje je odobrila Ujedinjena Kraljevina.
         
            (5)  Odluka C(2016) 7654 final.
         
            (6)  Odluka Europskog vijeća (EU) 2019/1810 donesena u dogovoru s Ujedinjenom Kraljevinom od 29. listopada 2019. o produljenju razdoblja na temelju članka 50. stavka 3. UEU-a (SL L 278 I, 30.10.2019., str. 1.).
         
            (7)  Odluka Vijeća (EU) 2019/274 od 11. siječnja 2019. o potpisivanju, u ime Europske unije i Europske zajednice za atomsku energiju, Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL 47 I, 19.2.2019., str. 1).
         
            (8)  Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL C 144 I, 25.4.2019., str. 1.).